Turun puukotuksista epäilty 18-vuotias marokkolainen mies on saanut aiemmin Suomessa kielteisen turvapaikkapäätöksen, poliisilähde vahvistaa MTV:lle.

MTV:n tietojen mukaan mies on tullut Suomeen turvapaikanhakijana viime vuonna.

KRP kommentoi tietoa myöhemmin tiedotustilaisuudessa siltä osin, että pääepäilty on ollut turvapaikanhakuprosessissa, mutta he eivät ottaneet kantaa siihen, onko hän saanut kielteisen turvapaikkapäätöksen. Muiden neljän kiinniotetun epäillyn osalta KRP ei ottanut kantaa asiaan.

Poliisi julkaisi tänään tiedotteen, jonka mukaan Turun puukotuksen rikosnimikkeinä ovat terroristisessa tarkoituksessa tehdyt murhat ja niiden yritykset. Epäilty on 18-vuotias Marokon kansalainen.

Kaksi puukotuksen uhreista kuoli ja kahdeksan loukkaantui.